En ilter skribent, som åbenbart er talsmand for Politikens holdninger, Poul Aarøe Pedersen (PAP), anklager i Politiken 16.12. Socialdemokratiet og i særdeleshed Mette Frederiksen for at være uselvstændige, dovne og hykleriske.

Nu er vi jo vant til at blive bedømt hårdt af politiske modstandere, så vi er ikke sarte, men for det fine Politiken er det alligevel udtryk for et markant engagement, som ikke er set, siden bestyrelsen i Det Kongelige Teater blev ændret.

Det skyldes formentlig, at emnet er udlændingepolitik. Og her er Politiken historisk godhedens – humanismens – omdrejningspunkt. Og når gode mennesker bliver vrede, så har de naturligvis ret til – i humanismens navn – at slynge begreber som dovne og hyklere efter de formastelige, eller endog trække nazikortet som emeritus Heltberg fik leveret den anden dag.